**សម្ភាសរបស់ឈ្មោះ សុង សៀម**

**ក៖ អ្នកសម្ភាសឈ្មោះ : ហេង សុជីវី ​​ ​ ​ ខ៖ អ្នកត្រូវបានគេសម្ភាសឈ្មោះ សុង សៀម**

**ពត៌មានសង្ខេបឈ្មោះ សុង សៀម**

*ការសម្ភាសនៅឆ្នាំ២០២០ អ៊ំស្រីសុង សៀម មានអាយុ៤១ឆ្នាំកើតនៅឆ្នាំ១៩៧៩ ឆ្នាំមមែ នៅស្រុកកំណើតភូមិកំពង់អូស ស្រុកពញ្ញាលី ខេត្តកណ្តាល។ អ៊ំស្រីមានកូន៣នាក់ ដែលអ៊ំអោយបានចូលសិក្សានិងបានរៀនចប់ការសិក្សាព្រមទាំងមានការងាររាងៗខ្លួន ហើយអ៊ំបានប្រកបមុខរបរធ្វើនំខ្មែរលក់បានដល់ទៅ១២មុខទុកគ្រាន់ចិញ្ចឹមខ្លួនក្រុមគ្រួសារនិងឪពុកម្តាយដែលគាត់បានមានអាយុចាស់ជរាណាស់ទៅហើយ។ សព្វថ្ងៃនេះអ៊ំនិងស្វាមីបានលែងលះគ្នា ហើយគាត់នៅតែរាំងម៉ាំងផ្លូវចិត្តដោយមានការតស៊ូ លើកទឹកចិត្តខ្លួនឯង ដោយជំនឿមុតមាំងនៅបន្តរស់ដើម្បីសងគុណឪពុកម្តាយ ហើយអ៊ំក៏បានអោយដំបូន្មានដល់កូនចៅជំនាន់ក្រោយ ដែលថាបើសិនជាមានការលំបាក សូមកុំអោយអស់សង្ឃឹមបើសិនជាថ្ងៃនេះលំបាករកមិនបាន ថ្ងៃស្អែកគង់តែរកបាន សូមកុំបោះបង់ខ្លួនឯងនិងការខិតខំប្រឹងប្រែង។ អ៊ំស្រីក៏មានក្តីស្រមៃថានៅថ្ងៃអនាគត់ចង់មានផ្ទះខ្លួនឯងដី១ និងមានហាងឬក៏បន្តមុខរបរនេះរហូតតទៅ!ដើម្បីទុកអោយកូនៗ ចំណែកឯមុខរបរវិញនេះទោះបីជាអ៊ំបានចាប់យកជំនាញ់ធ្វើនំនេះបានជាង៣០ឆ្នាំហើយក្តីតែអ៊ំថា បើសិនជាមុខរបរនេះកូនៗរបស់អ៊ំមិនចង់បន្តពីគាត់ ហើយចង់ធ្វើការងារវិញក៏អ៊ំអត់មានថាយ៉ាងណាដែរ ព្រោះអ៊ំសម្រេចចិត្តលើកកូនៗដោយខ្លួនឯងអត់មានការបង្ខិតបង្ខំនោះទេ! ហើយអ៊ំសូមត្រឹមរស់នៅដោយមានសេចក្តីសុខជាមួយនឹងឪពុកម្តាយ អោយគាត់បន្តនៅមានអាយុវែងតទៅ។*

ក៖​ ចាសជាដំបូងសូមជម្រាបសួរអ៊ី!

ខ៖ ចាសជម្រាបសួរអូន!

ក៖ ចាសអ៊ីថ្ងៃនេះខ្ញុំមានឳកាសដើម្បីមកសម្ភាសអ៊ី ហើយថ្ងៃសម្ភាសគឺជាថ្ងៃទី៦ ខែ៦ ឆ្នាំ២០២០ ហើយខ្ញុំអ្នកសម្ភាសមានឈ្មោះ ហេង សុជីវី ហើយចុះអ៊ីវិញតើមានឈ្មោះអ្វីដែរ?

ខ៖ មានឈ្មោះ សុង សៀមអ៊ី!

ក៖ ចឹងតើឈ្មោះហ្នឹងមានបានត្រូវជាមួយនឹងអត្តសញ្ញាណប័ណ្ណទាំងនាមត្រកូលរបស់អ៊ីតើហេស?

ខ៖ ចាសត្រូវអូន!

ក៖ ចាស!ចុះអ៊ីមានឈ្មោះហៅក្រៅផ្សេងដែរអត់អ៊ី?

ខ៖ អត់មានឈ្មោះហៅក្រៅនោះទេ! មានតែឈ្មោះ១ហ្នឹង!

ក៖ ចាសចឹងអឺឈ្មោះហ្នឹង តាំងពីកំណើតកើតជាមកគឺមានតែឈ្មោះ១ហ្នឹង?

ខ៖ តាំងពីកំណើតកើតជាមកអូន!

ក៖​អ៊ីតើអ្នកណាជាអ្នកដាក់ឈ្មោះអោយអ៊ីដែរឈ្មោះហ្នឹង?

ខ៖ ម្តាយនិងឪពុក!

ក៖ គាត់ប្រាប់អ៊ីថាមានអត្តន័យយ៉ាងម៉េចដែរសម្រាប់ជីវិតរបស់អ៊ីបានជាគាត់បានដាក់ឈ្មោះអោយដល់អ៊ីចឹង?

ខ៖​គាត់បាននឹកឃើញថាកូនបងគេហើយគាត់អត់មានបានដឹងថានិងមានអត្តន័យយ៉ាងម៉េចបានស្រលាញ់ឈ្មោះហ្នឹង!

ក៖ចាសអ៊ីសព្វថ្ងៃមានអាយុប៉ុន្នានដែរហើយ?

ខ៖ អ៊ីសព្វថ្ងៃអាយុ៤១ហើយអូន!

ក៖ ចាសអ៊ីអឺ! កើតឆ្នាំណាដែរអ៊ីចាំដែរឬទេ?

ខ៖ អ៊ីកើតឆ្នាំ១៩៧៩!អូន!

ក៖ ១៩៧៩?

ខ៖ ចាស!

ក៖ ហើយចុះថ្ងៃខែវិញ?

ខ៖ ខែ២អូន!

ក៖ កើតខែ២!ចុះថ្ងៃ?

ខ៖ ដឹងថាត្រូវនឹងថ្ងៃព្រហស្បត្តិណាអូន!

ក៖ចាស!ចុះថ្ងៃខែឆ្នាំកំណើតរបស់ខ្មែរយើងដូចជាឆ្នាំជូន ឆ្លូវ ឆ្នាំខាល ថោះ?

ខ៖ អឺ អ៊ីឆ្នាំមមែអូន!

ក៖ ចាសអ៊ីមានទីកន្លែងកំណើតនៅឯណាដែរ?

ខ៖ អ៊ីអ្នកស្រុកកំណើតនៅភូមិកំពង់អូស ស្រុកពញ្ញាលី ខេត្តកណ្តាលអូន។

ក៖ ចាសហើយចុះអ៊ីសម្រាប់រាល់ថ្ងៃអ៊ីមានសមាជិកក្រុមគ្រួសារប៉ុន្នាននាក់ដែរ?

ខ៖ បងប្អូនមាន៧នាក់អូន!ស្រី៥ប្រុស២!

ក៖ ចាសអ៊ីកូនទីប៉ុន្នាននៃគ្រួសារ?

ខ៖ ខ្ញុំកូនទី១អូន!

ក៖ ចាសអ៊ីបងប្អូនរបស់អ៊ីមានឈ្មោះអ្វីគេខ្លះតើអ៊ីមានរៀបរាប់បានទេ?

ខ៖ អឺ! មានឈ្មោះ សុងស្រីសំ សុងកុសល អឺ សុងសាក និងសុងស្រីណាក់ និងសុងស្រីនីនិងសុងស្រីណាអូន!

ក៖ ចាសបងប្អូនរបស់អ៊ីទាំងអស់តើអ៊ីមានបានចាំរឿងរ៉ាវរបស់ពួកគាត់ទាំងអស់គ្នាទេ តើមានរឿងអ្វីដែរ?ដែលអ៊ីចង់ចាំពីបងប្អូនរបស់អ៊ី?

ខ៖ អ៊ីចង់ចាំថាបងប្អូនរបស់អ៊ីលំបាក!ទាំងអស់! ហើយក៏លំបាកនៅក្នុងតស៊ូ និងមិនអាចលំបាកនៅក្នុងការបោះបង់ការងារណាមួយចោលនោះដែរ! មិនថាមុខរបរនោះឬក៏ធ្វើការនោះទេ អ្នកក្រប៉ុនតែព្យាយាមតស៊ូ ហើយក៏មិនដែលតូចចិត្តថាខ្លួនហ្នឹងក្រដែរអូន អត់មានដែរបានតូចចិត្តនោះទេ! គិតថាជីវិតបានប៉ុណ្ណេះគឺថាបានល្អប្រសើរជាងពីជំនាន់មុនឆ្ងាយណាស់ ចឹងត្រែកអរ អ្វីដែលអ៊ីរស់បានមកដល់សព្វថ្ងៃនេះគឺអ៊ីអរមែនទែន! ទោះបីអ៊ីនៅលក់នៅតាមចញ្ចើមខ្នលនោះក៏អ៊ីសប្បាយចិត្តដែរ! ពីព្រោះតិចច្រើនអ៊ីនិងបានហូបរាល់ថ្ងៃអូន។

ក៖ ចាសអ៊ីហ្នឹងហើយ! ហើយអ៊ីសម្រាប់កាលពីនៅកុមារភាពហ្នឹងអ៊ីមានចូលចិត្តលេងអីជាមួយនឹងបងប្អូនរបស់អ៊ីដែរ?

ខ៖ កាលពីនៅពីកុមារភាពអ៊ីចូលចិត្តដូចថាលេងតែល្បែងប្រុស! គប់វង់គប់អីចឹងណាអូន! អ៊ីអត់មានចូលចិត្តលេងល្បែងស្រីៗនោះទេ!

ក៖ អឹមចាស!

ខ៖ ហាសៗហើយអ៊ីចូលចិត្ត ហាសៗដូចថាសភាពអ៊ីចាស់ហើយហ្នឹងក៏នៅតែចូលចិត្តសភាពប៉ាល់ទាត់! ប្រដាល់អីចឹងណា បាល់ទះ មាន៣មុខហ្នឹងស្រលាញ់

ក៖ ចាស!

ខ៖ ក៏ប៉ុន្តែអ៊ីអត់មានចូលចិត្តរាំច្រៀងនោះទេ អ៊ីចូលចិត្តដូចថាភាពកីឡាទាំងអស់នុងចឹងណាអូន។ហាសៗ

ក៖ ចឹងលេងជាមួយនឹងបងប្អូនរបស់អ៊ីនៅភូមិស្រុកនុងទៅកាលនៅពីកុមារភាព?

ខ៖ ចាសកាលនៅពីកុមារភាពហ្នឹងនៅភូមិស្រុកបានលេងបានតាំងពីតូចៗ ដល់ពេលអ៊ីបានដឹងខ្លួនធំឡើងបន្តិចអ៊ីត្រូវតែចិញ្ចឹមគ្រួសារ អ៊ីអត់មានពេលដើរលេងដូចជាក្មេងដ៏ទៃនោះទេ។ក៖ ចាសចុះបងប្អូនរបស់អ៊ីសព្វថ្ងៃតើគាត់នៅឯណាហើយតើគាត់ធ្វើអ្វី?

ខ៖​នៅជុំគ្នាទាំងអស់អូន! នៅជុំគ្នាតែគ្រាន់តែថានៅភូមិជាមួយនឹងគ្នា! ក៏នៅរួមផ្ទះជាមួយនឹងគ្នា អ្នកខ្លះក៏មានប្តីបែកក៏ប៉ុន្តែនៅស្រុកជាមួយនឹងគ្នានោះទេ។

ក៖ ចាស!

ខ៖ ចាសប៉ុន្តែអ្នកខ្លះក៏ធ្វើការតាមរោងចក្រអីចឹងទៅណា!

ក៖ ចាសចឹងសម្រាប់ឪពុកម្តាយរបស់អ៊ីវិញតើគាត់មានឈ្មោះអ្វីដែរ?

ខ៖ ឪពុករបស់ខ្ញុំឈ្មោះ ផនសុង ម្តាយរបស់ខ្ញុំឈ្មោះ សឹម សេង!

ក៖ចាសហើយគាត់ទាំងអស់គា្នមានអាយុប៉ុន្នានហើយមកដល់ពេលឥឡូវ?

ខ៖ អឺ! លោកឪពុក៦២ អ្នកមានស្រករឪពុក!

ក៖ ចាសហើយចុះតើពួកគាត់ទាំងអស់គ្នាមានជីវិតនៅរស់មកដល់សព្វថ្ងៃនេះដែរឬទេ?

ខ៖ អឺមាននៅទាំងអស់អូន!

ក៖ ចាសចុះអ៊ំមានបានចាំថាពួកគាត់បានកើតនៅថ្ងៃខែឆ្នាំណាដែរអត់ពួកគាត់ទាំង២?

ខ៖ អត់ចាំផង! អត់ចាំ!

ក៖ ចាសហើយចុះអឺ អ៊ំមានបានដឹងថាពួកគាត់មានស្រុកកំណើតនៅឯណាដែរ?

ខ៖ អឺ! គាត់អ្នកភូមិឃុំដែររស់នៅជាមួយដែលខ្ញុំបានកើតហ្នឹងតែម្តង!

ក៖ ចឹងឪពុករបស់អ៊ំមានមុខរបរជាអ្វីដែរ?

ខ៖ ឪពុកជាកសិករ!

ក៖ ចុះម្តាយរបស់អ៊ំវិញ?

ខ៖ ម្តាយក៏ជាកសិករ!

ក៖ ចាសហើយទៅអ៊ំមានបានចង់ចាំរឿងរ៉ាវអ្វីគេខ្លះជាមួយនឹងឪពុកម្តាយរបស់អ៊ំ?

ខ៖ ចង់ចាំថាអឺលោកឪពុកនុងគាត់បានធ្វើយោធាកាលពីដើមមកបំរើជាតិ អ្នកម្តាយហ្នឹងក៏មានជាប់រឿងកំសត់ដែរគាត់ចិញ្ចឹមកូនច្រើន ហើយលំបាកតែឯង! ដល់ពេលគេរំសាយទៅ លោកឪពុកឈប់ហើយគាត់ក៏ឈឺ! គាត់ឈឺចឹងក៏កូនហ្នឹងបានធំបន្តិចហើយក៏កូនហ្នឹងនាំគ្នាអឺ ចេះលក់ចេះដូរបន្តិចបន្តួចចឹងគ្រាប់គ្នាទាំងអស់! ចឹងឪពុកម្តាយហ្នឹងលំបាកខ្លាំងណាស់អូន ពីដែលជំនាន់មុនមក។

ក៖ ចាស!

ខ៖ ចាសប៉ុន្តែកូននុងកន្លងធម៏ទាំងអស់ កូននុងអត់មានដែលបានធ្វើអោយម្តាយឪហ្នឹងពិបាកចិត្តរឿងអី១នោះទេ គ្រាន់តែថាក្រត្រូវតែខំអូន អត់ដែរអោយលោកឪពុកអ្នកម្តាយនោះលំបាកនោះទេ!

ក៖ អឺ ចឹងអ៊ំគាត់មានដែរអឺ ប្រាប់អ៊ំពីដំណើររឿងជីវិតរបស់គាត់ដល់អ៊ំបានស្តាប់ដែរឬទេ?

ខ៖ គាត់ប្រាប់ថា លោកឪពុកម្តាយកាលពីមុនមកលំបាកជាងកូនទៅទៀត ចឹងកូនត្រូវតែចេះស៊ូតទៅមុខដើម្បីជីវិត ពីព្រោះលោកឪពុកបែកមកគឺថាអ្នកម្តាយអត់មានអីនោះទេមានតែបាទដៃទទេរ!

ក៖ ចាស!

ខ៖​ចឹងគាត់មានតែប្រាប់រឿងហ្នឹងហើយរឿងកំសត់គាត់នុងគឺគាត់បានកំសត់ត្រង់ថា អឺលោកឪពុកទៅចោលអ្នកម្តាយហើយមានកូនច្រើន ហើយកូនដែលគាត់បានធ្វើយោធាចឹងគាត់កំសត់ណាស់អូន! គាត់ជាមនុស្សស្រីចាស់កាលពីដើម គាត់បានចិញ្ចឹមកូនតែឯង។

ក៖ ចឹងរឹងម៉ាំង!

ខ៖​ចាសរាំងម៉ាំងអ្នកម្តាយរបស់ខ្ញុំគាត់ជាអ្នកដែលរាំងម៉ាំង!ហើយនេះបានកូនបងដូចថាអត់បានរៀននោះទេ ដូចថាបានរៀនដែលតែបានត្រឹមថ្នាក់ទី២ ដល់ពេលចឹងបានកូនរូបខ្ញុំហ្នឹងចេះតែមើលថែប្អូនលក់ដូរហ្នឹងចិញ្ចឹមប្អូនតាំងពីនៅក្មេងមក មិនបានចេះអក្សរជ្រៅជ្រះនោះទេ មកពីយើងអត់មានពេលវេលាយើងអាឡែងរវល់មើលថែប្អូនចឹងណា

ក៖ ចាសចុះរឿងពីចំណែកឪពុកម្តាយខាងអឺ ឪពុកម្តាយរបស់អ៊ំវិញត្រូវជាជីដូនជីតារបស់អ៊ំណា តើគាត់ឈ្មោះអ្វីខ្លះដែរអ៊ំ?

ខ៖ ជីដូនជីតាខាងម្តាយខ្ញុំឈ្មោះ សឹម! លោកយាយឈ្មោះ សុខ និងលោកឪពុកនិងអ្នកម្តាយខាងម្តាយរបស់ខ្ញុំ ខាងឪពុកខ្ញុំឈ្មោះ ផន អឺ លោកយាយឈ្មោះ កង។

ក៖ គាត់ទាំងអស់គ្នាសព្វថ្ងៃគាត់បាននៅមានព្រះជន្មទេឬក៏គាត់បានអនិច្ចកម្មទៅ?

ខ៖ គាត់អនិច្ចកម្មអស់រលីងហើយអូន!នៅតែឪពុករបស់ខ្ញុំហើយនៅតែម្តាយរបស់ខ្ញុំនោះទេ!

ក៖ ចុះគាត់អាយុប៉ុន្នានដែរអ៊ំដឹងថាគាត់អាយុប៉ុន្នានដែលគាត់បានអានិច្ចកម្មទៅ?

ខ៖ គាត់អានិច្ចកម្មទៅហ្នឹងគាត់៧០ជាងអស់ហើយអូន សុតតែ៧០ជាងទាំងអស់

ក៖ ចឹងគាត់មានស្រុកកំណើតនៅឯណាដែរអ៊ំ?

ខ៖ សុតតែនៅឯនុងទាំងអស់ សុតតែមានស្រុកកំណើតនៅជាមួយនឹងគ្នាចឹងអត់មានដែរបានបែកទៅឯណានោះទេអូន។

ក៖ អ៊ំមានដែលបានលឺកាលពីគាត់នៅពីកុមារភាព គាត់មានដែរបាននិយាយប្រាប់អោយអ៊ំបានស្តាប់ដែរឬទេ?

ខ៖ និយាយរួមចឹងទៅអត់មានដែរបាននេះផង! ព្រោះអីយាយនិងតាហ្នឹងច្រើនដូចថាខ្ញុំអត់មានដែរបាននៅផ្ទះ ខ្ញុំចេះតែទៅលក់ដូរចឹងដល់ពេលយប់ឡើងបានមកផ្ទះវិញ

ក៖ ចាសអ៊ំ!

ខ៖ ចាសអត់មានដែរបាននិយាយ!អឺបើសិនជានិយាយគឺនិយាយដែរតែដូចថាបានបន្តិចបន្តួចអីចឹងទៅណា!

ក៖​ចាសដូចជាអ្វីខ្លះទៅអ៊ំ?

ខ៖ និយាយដូចថាពីគាត់លំបាកកាលនៅជំនាន់កាលពីជំនាន់ប៉ុលពតតែប៉ុណ្ណឹងនោះទេណាអូន! អ្វីផ្សេងទៀត គាត់អត់មានដែលបាននិយាយប្រាប់ដល់យើងនោះទេ កាលពីដើមយាយតាលំបាកមានតែបបរហូបមិនឆ្អែកទៀត ដល់ចឹងកូនកុំតូចចិត្តកូនមានបាយញ៉ាំ កូនត្រូវតស៊ូ កុំចង់មានដោយហួសពីសមត្ថភាពរបស់កូន កុំលោបលន់នៅអ្វីដែលយើងមិនមាន! អឺនិយាយរួមចឹងទៅជីដូនជីតាផ្តាំតចៅមក ហើយបានមកដល់ម្តាយខ្ញុំបានផ្តាំតកូនទៀត ចំណែកដល់ខ្ញុំក៏ខ្ញុំនៅតែផ្តាំដល់កូនរបស់ខ្ញុំចឹងដែរ អ្វីដែលជាមិនមែនជារបស់យើងគឺកុំចង់បាន!​គឺចង់បានអ្វីដែលជាញើសឈាមរបស់យើងទោះបីជាតិចច្រើន គឺមានសេចក្តីសុខវាអត់មានអ្នកណាបំផ្លាញ់យើងបាននោះទេ ព្រោះអីសេចក្តីសុខ ហ្នឹងគឺល្អនៅក្នុងចិត្តហើយអូន!​ចឹងណាបានអ៊ីគិតថាអ្វីដែលល្អនោះគឺអ៊ីបានទទួលយកទុក! នៅក្នុងចិត្ត! ។

ក៖ ចាសអ៊ំ !ចឹងសម្រាប់គ្រួសាររបស់អ៊ំផងដែរ តើគាត់រស់នៅស្រុកកំណើតនោះបានយូរប៉ុន្នានដែរហើយ?

ខ៖ និយាយរួមចឹងទៅ រស់នៅតាំងពីបែកឆ្នាំ៧៩មកគឺរស់នៅនុងអត់មានទៅឯណានោះទេ នៅស្រុកភូមិនុងដ៏ដែរ។

ក៖ ចឹងគ្រួសាររបស់អ៊ំទាំងអស់សុតតែមានសញ្ជាតិជាខ្មែរនោះទេអ៊ំនេស?

ខ៖ ចាសសុតតែមានសញ្ជាតិជាខ្មែរអូន។

ក៖ ចឹងអត់ដែរមានជាប់សាច់ឈាមខ្សែស្រឡាយចិនឬក៏វៀតណាមឬក៏ថៃអីអត់ទេ?

ខ៖អត់មានផងអូន គឺសញ្ជាតិខ្មែរ!

ក៖ ចាសចឹងសម្រាប់ការរៀបការវិញអ៊ំតើចឹងអ៊ំបានរៀបការនៅអាយុប៉ុន្នានដែរ?

ខ៖ ខ្ញុំរៀបការពីអាយុ១៧ខ្ញុំចាំបាននៅអាយុ១៧តែថាអត់មានបានដឹងថាប៉ុន្នាននោះទេ ភ្លេចការនៅ៩០ប៉ុន្នានហើយអូន ចឹងរៀបការនៅអាយុ១៧ដល់១៨ខ្ញុំមានកូនស្រី១!។

ក៖ ចឹងពេលនុងអ៊ំរៀបការនុងដោយសារស្រលាញ់គ្នាឬក៏ដោយសារតែឪពុកម្តាយជាអ្នកដែលបានរៀបចំអោយ?

ខ៖ អឺ!ឪពុកម្តាយជាអ្នករៀបចំអូន អត់មានបានស្រលាញ់គ្នានោះទេ កាលនុងកូនប្រុសគេនៅខាងខេត្តកំពត ខ្ញុំទៅនៅខាងជើងភ្នំពេញនេះឯង។

ក៖ អូ! ចឹងស្វាមីរបស់អ៊ំមានឈ្មោះអ្វីដែរ?

ខ៖ ស្វាមីឈ្មោះពិនសុយ!

ក៖ ចាសតើគាត់មានមុខរបរជាអ្វីដែរអ៊ំ?

ខ៖ គាត់ជាកសិករដែរ!

ក៖ ចឹងគាត់បានធ្វើស្រែចំការហេសអ៊ំ?

ខ៖ ចាសធ្វើស្រែចំការ!

ក៖ ចឹងអ៊ំអាចប្រាប់បានដែរឬទេថាពេលមុនដំបូងអ៊ំបានជួបគ្នាហ្នឹងនៅពេលណា ហើយតើម៉េចបានអ៊ំពេញចិត្តគាត់?

ខ៖ និយាយរួមទៅអត់មានដែលបានឃើញគ្នាផង២នាក់ហ្នឹង ម្តាយឪពុកជាអ្នកគិតគូអោយ ដល់ទៅពេលជិតចូលរោងការអត់បានទៅឃើញគេនោះទេ ក៏ប៉ុន្តែយល់ស្របតាមឪពុកម្តាយគិតថាកូនស្រីច្បងត្រូវតែបានរៀបការដើម្បីអោយម្តាយឪពុកហ្នឹងមានអាយុវែងហើយមានសេចក្តីល្អ ស្តាប់តាមម្តាយ តែបើសិនជាអោយស្រលាញ់គឺអត់មានបានស្រលាញ់មុននោះទេ!
ជាប្រពៃណីណាអូន ទោះបីជាមិនស្រលាញ់ក៏ម្តាយនិងអ្នកម្តាយជាអ្នកទុកដាក់ទៅហើយ! ចឹងយើងត្រូវទទួលស្គាល់! ។ហឹស!

ក៖ ហឹស!ចឹងកាលនុងរៀបអាពាហ៏ពិពាហ៏តាមច្បាប់ទំលាប់មានអតាសេវិលតាមច្បាប់ដែរឬទេអ៊ំ?

ខ៖ និយាយរួមទៅមានម៉ាចប់!​មានអាតាសេវិល មានគ្រាប់យ៉ាង! ដែលប្រពៃណីមានអូន។

ក៖ ហើយដល់ពេលរៀបការហើយតើរយៈពេលប៉ុន្នានឆ្នាំដែរ ដែលអ៊ំមានទំងន់មានកូនដំបូង?

ខ៖ និយាយរួមទៅរៀបការហើយ! គឺបានទំនេរពោះបានតែ១ខែនោះទេ! ហើយក៏ខ្ញុំមានកូនស្រីបង!

ក៖ ចឹងអ៊ំទើបតែបាន១៧ឆ្នាំអ៊ំបានពរពោះបាន?

ខ៖ ចាស១៧ឆ្នាំ!ខ្ញុំពពោះ ហើយ១៨ខ្ញុំមានកូនស្រីបាន១

ក៖ ហឹមចាសចឹងអ៊ំសព្វថ្ងៃអ៊ំមានកូនប៉ុន្នាននាក់ដែរ?

ខ៖ កូនស្រីទាំង៣!

ក៖ គាត់រៀនសូត្របានកំរិតណាដែរអ៊ំ?

ខ៖ អឺ កូនហ្នឹង​រៀនថ្នាក់ទី៨ទាំង២និងមានកូនស្រីពៅ១ទើបតែបាន១០ឆ្នាំ។

ក៖ ចាស! ហើយអ៊ំវិញអ៊ំរៀនសូត្របានត្រឹមថ្នាក់ទីប៉ុន្នាន?

ខ៖ ត្រឹមថ្នាក់ទី២កាលពីមុន! ចឹងវាអត់មានចេះអីបានជ្រៅជ្រះ! គ្រាន់តែថាបានមើលឈ្មោះទៅដាច់!

ក៖ ចឹងទាំងភាសាខ្មែរយើងចេះអានអីបាន?

ខ៖ អាចអានអីបាន តែព្យាង្គស្រាលៗ ដល់ពេលព្យាង្គទំរួតអានអត់ដាច់ ។

ក៖ ចុះអឺសម្រាប់អ៊ំភាសាផ្សេងពីខ្មែរយើងអ៊ំមានបានចេះដេស?

ខ៖ អង់គ្លេសគេមកទិញចឹងចេះតែបាន! តែថាមិនអាចហ្នឹងសួរគេទេ ដឹងថាពេលហើយចេះដោយខ្លួនឯង ក៏ប៉ុន្តែបើសិនជាលើសពីនុងអត់មានចេះទេ។

ក៖ ចឹងកាលពីពេលនៅរៀននោះអ៊ំមានបានចេះដែរឬទេ?

ខ៖ និយាយរួមទៅវាសិស្សដូចថា គ្រាន់តែថារៀន កាលពីពេលរៀននុងវារាងគ្រាន់បើដែរនុងណា វាមិនបានជាប់លេខ១នោះទេក៏បានត្រឹមលេខ៥អីចឹងដែរ។

ក៖ ចាសហើយចឹងកាលនៅរៀននុងតើអ៊ំមានបានរៀនបានពូកែដេសឬក៏យ៉ាងម៉េចដែរអ៊ំកាលនុងបានចេះត្រឹមថ្នាក់ទី២នុង?

ខ៖ មកពីអឺម្តាយធ្លាក់ខ្លួនឈឺដល់ចឹងអត់មានអ្នកណាគេចិញ្ចឹមប្អូន! ចឹងហើយត្រូវលក់ដូរនុងចិញ្ចឹមប្អូន​ហើយម្តាយក៏មានជំងឺហើយឪពុកក៏បំរើយោធា! ចឹងណា​ដល់ពេលចឹងទៅវាលំបាកពេកហើយមើលទៅម្តាយហត់នឿយហើយម្តាយដួលទៅហើយចឹងយើងជាកូនបងនុងត្រូវរកចិញ្ចឹមចិត្តលះបង់ការសិក្សាថា ទោះបីជាការសិក្សាបានឬក៏មិនបានតាមដំណើរត្រូវចិញ្ចឹមប្អូនសិន។

ក៖​ចឹងសូមសរសើរដល់ទឹកចិត្តរបស់អ៊ំណា!

ខ៖ ចាសព្រោះទឹកចិត្តហ្នឹងស្រលាញ់ប្អូនជាងអ្វីៗ!

ក៖ ចឹងតើពេលនុងអ៊ំបានរៀននៅសាលាណាហើយមានឈ្មោះអ្វីដែរ?

ខ៖អឺ សាលាកំពង់អូស នៅពញ្ញាលីនុងអូន!

ក៖ ចាស! ហើយមានក្តីស្រមៃថាធំឡើងចង់ធ្វើអីដែរនៅពេលរៀន?

ខ៖ កាលនៅពេលរៀនអត់ចង់ធ្វើការនោះទេ ចង់តែលក់ដូរ! នៅតែចង់លក់ដូរ

ក៖ ចឹងហ៎!

ខ៖ ចាស!

ក៖ ហើយចុះមិត្តភក្តិកាលនៅរៀនហ្នឹងមានដែលឬទេអ៊ំកាលនៅថ្នាក់ទី២?

ខ៖ អត់ចេះមានមិត្តភក្តិនោះផង! និយាយរួមចឹងទៅអត់មានចូលចិត្តរាប់អាន អត់ចេះមានមិត្តភក្តិនិយាយទៅអត់មានចូលចិត្តមានមិត្តភក្តិចូលចិត្តរស់នៅមានសេចក្តីសង្ងប់សង្ងាត់តែឯង!

ក៖ ចឹងវិញអ៊ំ?

ខ៖ ចាសចូលចិត្តរស់នៅតែឯងៗ សូម្បីតែមកដល់ពេលវ័យនេះហើយក៏នៅអត់ចេះមានគ្នានោះដែរ ក៏នៅតែមានគ្នាតែឯងៗ!

ក៖ ចឹងកាលរៀននុងមិត្តភក្តីដើរជាក្រុមអីគឺអត់តែម្តង?

ខ៖ អត់តែម្តង អត់ដើរតែម្តង! ទៅរៀនក៏ទៅតែឯងហើយមកវិញក៏មកតែឯង មិនមានដើរលេងឯណា!

ក៖ចុះគេហៅទៅណាទៅនៃក៏អត់ទៅ?

ខ៖ អត់ទៅនោះទេ ព្រោះអីអត់មានចូលចិត្ត! ហើយគិតថាការងារប្អូនចាំនៅផ្ទះ! បាយទឹកប្អូន។

ក៖ ចាសចឹងនៅគិតគូគ្រួសារ?

ខ៖​ចាសនៅគិតគូរគ្រួសារ! ចឹងដល់ពេលមានគិតគ្រួសារហ្នឹងវាអត់មានសប្បាយតាំងពីពេលនុងមកក៏វាឌិតអារម្មណ៏ថាចេះរស់នៅតែឯងអត់មានចេះរស់នៅមានគេមានឯងនោះទេចឹងណា។

ក៖ ខ្ញុំអាចយល់អ៊ំ!

ខ៖​ចា!

ក៖ ចឹងបន្ទាប់មកអ៊ំបានចូលរៀនហើយអ៊ំឃើញថា ទិដ្ឋភាពនៅពេលសាលានៅកាលនុងអ៊ំមានបានគិតថាមកដល់ពេលឥឡូវហ្នឹងអ៊ំចង់ទៅរៀនវិញឬក៏បន្តការរៀនអោយចេះអក្សរអោយបានច្រើនជាងហ្នឹងឬក៏យ៉ាងម៉េចដែរអ៊ំនៅក្នុងចិត្ត?

ខ៖ ពេលដែលចាស់ខ្លួនចឹងទៅបាននឹកឃើញស្តាយពេលវេលាថា ពេលដែលរៀនទៅមិនបានប្រើប្រាស់អីបានជ្រៅជ្រះក៏បានដូចថាខួរក្បាលហ្នឹងមើលអីបានដាច់នៅតាមផ្លូវដល់ពេលអឺ មើលទៅគឺមើលអក្សរមានព្យាង្គដំរួតនៅមានផ្លូវហើយមើលអត់មានបានយល់ដល់ពេលចឹងស្តាយពេលវេលាណាអូន! ប៉ុនមិនដឹងថាត្រូវធ្វើយ៉ាងម៉េចដឹងថាស្តាយ ប៉ុន្តែគិតបន្ទោសលើឪពុកម្តាយអត់មានទេ អត់មានបន្ទោសនោះទេ ព្រោះអីគ្រួសារនោះគឺធំជាងអក្សរនោះទៅទៀត!

ក៖ គ្រួសាររបស់អ៊ំប្រមុខរបរជាអ្នកធ្វើស្រែចំការ?

ខ៖ ចាសជាកសិករ!ធ្វើស្រែចំការអូន!

ក៖ ចឹងអ៊ំវិញរកស៊ីមុខរបរជាអ្វីវិញដែរខ្លួនឯង?

ខ៖ និយាយរួមទៅមានបើកធ្វើជំនួញហ្នឹងរហូតតែម្តង! មានមុខរបរតែនំខ្មែរហ្នឹងណាអូន

ក៖ មាននំអ្វីខ្លះដែរ?

ខ៖ មាននំចង្កោះ នំវង្វេឆ្នាំង មានចេកឆាប មានដំឡូងឆាប មាននំដង្កូវ មាននំខ្លឹង អឺមាននំបាទដៃហ្នឹង។

ក៖ ចាសចឹងមាន១២មុខណ៎អ៊ំ?

ខ៖ ចាស!

ក៖ ចាសចឹងនំទាំង១២មុខហ្នឹងធ្វើអោយខ្លួនឯងទាំងអស់?

ខ៖ ធ្វើដោយខ្លួនឯងទាំងអស់!

ក៖ ចឹងជំនាញ់ហ្នឹងចេះពីអ្នកណាដែរ?

ខ៖ ជំនាញ់ហ្នឹងចេះពីអ្នកម្តាយ! អ្នកម្តាយធ្វើចំការបណ្តើរហើយធ្វើនំអោយកូនលក់!

ក៖ ចាសចឹងសរសើរគាត់មែនទែនណាអ៊ំ!

ខ៖ ចាស!

ក៖ ចឹងជំនាញ់ហ្នឹងតាំងពីអ្នកម្តាយមកតើមានបានប៉ុន្នានឆ្នាំហើយអ៊ំ?

ខ៖ និយាយរួមទៅគឺ៣០ឆ្នាំជាងហើយអូន!

ក៖ ចឹងបានលក់យូរហើយណាអ៊ំ?

ខ៖ ចាស!

ក៖ តាំងពីអ៊ំនៅពីកុមារភាពមកដល់ពេលឥឡូវនេះ?

ខ៖ ចា!

ក៖ ចឹងអ៊ំតើបានគិតអ្វីសម្រាប់មុខជំនួញហ្នឹងអោយបានធំជាងហ្នឹងឬក៏អ៊ំបើសិនជាមានថវិការតើអ៊ំចង់ពង្រីក?

ខ៖ អឺអត់មានចង់ពង្រីកអីនោះទេ បើសិនជាមានលទ្ធិផល និងពង្រីកទីតាំងនំខ្មែរហ្នឹង! តែម្តង! គឺអត់មានលោបលន់នោះទេ​គឺថាអោយតែមានលទ្ធិភាពមកគឺវាដាច់ទាំងបរទេសនិងដាច់ទាំងខ្មែរ! គឺមុខរបរនេះអាចទទួលទានបានពេលដែលយើងអស់ថ្ងៃណាដែរយើងអស់សង្ឃឹមអស់ជីវិតទៅ។

ក៖ ហឹម!

ខ៖ ចឹងយើងបានហូបចុកនៅលើហ្នឹងចឹងវាបានសេចក្តីសុខទៅហើយវាអត់លោបលន់ច្រើននោះទេ ចង់បានតែប៉ុណ្ណឹងគត់! ចង់បានដែរមានទីតាំង១ដែរល្អ ។

ក៖ ចាសបើកនំខ្មែរយើង!

ខ៖ ចាស! គឺបើកនំខ្មែរតែម្តង!

ក៖​ចឹងបានទាំង២មុខ ចឹងអ៊ំរាល់តែថ្ងៃ តើមានបានផ្ទេរជំនាញ់ហ្នឹងចំណេះហ្នឹងអោយទៅបងប្អូនឬក៏កូនអ៊ំទេ?

ខ៖ និយាយរួមទៅកូនចៅហ្នឹងបានចេះបន្តិចបន្តួច! ចាំដល់ពេលនាងមានប្តីនិងថាអត់មានមុខរបរអ្វីចាំចាប់អោយនាងចាប់! ជាអាជីពហ្នឹង បើសិនជានាងអត់ចូលចិត្តគឺនាងចូលចិត្តការងារចឹងអោយនាងធ្វើការងារ អត់បង្ខំនោះទេ ជូនការគេគិតថាមុខរបរហ្នឹងហត់ ហើយក៏មិនស្អាត

ក៖ មិនស្អាតខ្លួន!

ខ៖ ចាសហ្នឹងមិនស្អាតខ្លួនចឹងកូនណាចង់ធ្វើអីទៅតាមចិត្តកូនហ្នឹង! មិនបង្ខំគេនោះទេ នេះគ្រាន់តែជាមុខរបរសម្រាប់ដល់ពេលខ្ញុំចាស់ ។

ក៖ ចាសអ៊ំហ្នឹងហើយ ហើយចុះសម្រាប់អ៊ំខ្លួនឯងតែម្តងណាអ៊ំ ធ្វើមុខរបរហ្នឹងដោយធ្វើគ្រាន់តែបន្តពីម្តាយឬក៏ដោយចិត្តស្រលាញ់?

ខ៖ គឺបន្តពីម្តាយហើយដោយចិត្តស្រលាញ់ផង!

ក៖ តើមានមូលហេតុអ្វីបានជាអ៊ំស្រលាញ់?

ខ៖ ស្រលាញ់មកពីគិតថា មុខរបរហ្នឹងអត់មានធ្វើជាអ្នកមានបាន ប៉ុន្តែធ្វើជាអ្នកសុខស្រួលនៅក្នុងចិត្តបាន! បានចិញ្ចឹមជីវិតបាន។

ក៖ ចាសអ៊ំត្រូវហើយ ចឹងវត្ថុធាតុដើមនៃការធ្វើនំហ្នឹងបានមកពីអ្នកស្រុកនៅម្តុំនុងឬក៏អ៊ំបានទិញបន្តពីគេដែរអ៊ំ?

ខ៖ វត្ថុធាតុដើមគឺម្តាយអត់មានដឹងថាគាត់ចេះពីណាមកនោះទេ។

ក៖ ដូចជាចេកដំឡូងអីចឹងណា!

ខ៖ អូនុងគឺគាត់ទិញពីអ្នកចំការ!ខាងកំពតចាម។

ក៖ ចាហ្នឹងហើយអ៊ំត្រូវហើយ​ដល់សម្រាប់ជីវិតរបស់អ៊ំតាំងពីមុនមកដល់ពេលឥឡូវហ្នឹងអ៊ំបានធំធាត់ឡើងអ៊ំដឹងថាជីវិតរបស់ខ្លួនឯងមានការផ្លាស់ប្តូរអ្វីគេខ្លះដែរពីដំណាក់កាលនិមួយៗរហូតមកដល់ពេលជីវិតនៅពេលឥលូវនេះដែរអ៊ំ?

ខ៖ ផ្លាស់ប្តូរជាច្រើនពីព្រោះលំបាកហ្នឹងគឺអត់ដែរស្រាក់ស្រាំនោះទេ គឺថាមានភាពលំបាក ភាពខ្វះខាតបន្ត ក៏ប៉ុន្តែគ្រាន់តែថាអ៊ំនៅតែគិតថាផ្លាស់ប្តូរចុះទាំងការងារនិងមុខរបរមិនផ្លាស់ប្តូរជីវិតនោះទេ ជីវិតនៅតែតស៊ូមិនថាមុខរបរនោះប៉ុនណានោះទេអោយតែមាន។

ក៖ ចាសហើយចុះអ៊ំតើបានចូលចិត្តពិសារមុខម្ហូបអ្វីដែរ?

ខ៖ ចូលចិត្តពិសារដូចជាទឹកគ្រឿង! ត្រីងៀត និយាយរួមទៅ៣យ៉ាងគត់មានសម្លម្ជូរទឹក

ក៖ ចឹងអ៊ំពូកែលធ្វើម្ហូបដែរអត់?

ខ៖ ពូកែ! ពូកែលធ្វើម្ហូបយើងធម្មតា! អត់មានចេះម្ហូបអ្វីផ្សេងនោះទេ។

ក៖ ចឹងបានធ្លាប់កូនៗគេសរសើរថាម៉ាក់ធ្វើទៅឆ្ងាញ់អីចឹងណាអ៊ំ?

ខ៖ គិតថាម៉ាក់ហ្នឹងធ្វើគ្រាន់បើដែរ អោយតែថាជាម្ហូបខ្មែរហើយបើសិនជាម្ហូបផ្សេងម៉ាក់អត់មានចេះនោះទេ! ប៉ុន្តែថានៅក្នុងសម័យនេះកូនៗគេចូលចិត្តញ៉ាំសាច់! ម៉ាក់នឹងអត់ចូលចិត្តញ៉ាំសាច់នោះទេ ម៉ា់ក់ចូលចិត្តញ៉ាំត្រី។

ក៖ ចាស!

ខ៖ ហា!

ក៖ ចឹងត្រីហ្នឹងក៏សាច់ដែរហាសៗ

ខ៖ សាច់ដូចគ្នាតែម៉ាក់ចូលចិត្តញ៉ាំត្រី!

ក៖ ចាស!

ខ៖ហើយកូនចូលចិត្តញ៉ាំសាច់ជ្រូកនិងសាច់មាន់! ហើយម៉ាក់អត់ចូលចិត្តតែម្តង!

ក៖ ចាសហើយចុះកាលល្បែងកាលនៅពីកុមារភាពណា តើអ៊ំមានដែលចូលចិត្តលេងល្បែងអ្វីដែរ? ព្រោះមុននឹងប្រាប់ថាមានចូលចិត្តលេងប៉ាលទាត់ណាអ៊ំចូលចិត្ត!

ខ៖ចាស!

ក៖ចឹងតើល្បែងកាលនៅពីកុមារភាពហ្នឹងមានអ្វីគេខ្លះដែរអ៊ំ?

ខ៖ ដូចអត់មានអី! អត់ចូលចិត្តដើរផង!

ក៖ ចឹងមានផ្ទាត់កៅស៊ូ !

ខ៖ និយាយទៅគឺអត់ចូលចិត្តចាស!

ក៖ ចាសចឹងមានតែកីឡាបាល់ចូលចិត្ត?

ខ៖ ចាសចូលចិត្ត! មិនបានលេងខ្លួនឯងក៏បានទៅមើលគេដែរ។

ក៖ ហាសៗ!

ខ៖ហ្នឹងឯង!

ក៖ ចឹងបានកំសាន្តអារម្មណ៏?

ខ៖ ហ្នឹងហើយអោយតែបានមើលគេ!

ក៖ ចុះបទចម្រៀងវិញ តើអ៊ំមានបានចង់ចាំថាអ៊ំចូលចិត្តស្តាប់ឬក៏ច្រៀងបទអ្វីដែរអ៊ំ?

ខ៖ ចូលចិត្តស្តាប់បន្តិចបន្តួច! មិនចូលចិត្តច្រើននោះទេ ចូលចិត្តម៉េងកែវពេជ្យចន្ថាហ្នឹងមកពីគាត់នាំលំនាំបទចាស់ៗកាលពីដើមហ្នឹងបានចូលចិត្តប៉ុណ្ណឹងឯង! អត់មានបានចូលចិត្តអីច្រើននោះទេ និយាយរួមចឹងទៅអត់សូវចូលចិត្តតែម្តងបទចម្រៀង។

ក៖ ចុះចឹងតើមានដែលបានរៀនច្រៀងអីដែរអត់?

ខ៖ អត់មានចេះផង អូនអត់មានដែររៀននោះទេ!

ក៖ ចឹងមកដល់ពេលឥឡូវនេះអ៊ំដែរស្តាប់?

ខ៖ ស្តាប់ក៏ប៉ុន្តែស្តាប់បានតិច!

ក៖ ចាស!

ខ៖ ស្តាប់ភាគតិចណាស់!

ក៖ ចឹងបានទំនេរៗអីអ៊ំស្តាប់ហើយ!

ខ៖ ដល់ពេលទំនេរៗហ្នឹងក៏អត់មានចូលចិត្តស្តាប់ដែរ ចូលចិត្តស្តាប់អឺពត៍មាន

ក៖ អូចឹងចូលចិត្តស្តាប់ពត៍មានជាតិនិងអន្តរជាតិចឹងទៅ?

ខ៖ ហ្នឹងហើយ! ពត៍មានជាតិនិងអន្តរជាតិ!

ក៖ ចាសពេលអ៊ំស្តាប់បទចម្រៀងកាលពីមុនណា តើអ៊ំមានដែរថាបានចាំចំណង់ជើងអ្វីដែរអ៊ំកាលនុង?

ខ៖ អត់មានចាំចំណងជើងនោះទេ​គ្រាន់តែស្តាប់ទៅចោល!ហើយបានគិតថាបទចម្រៀងនុងមានន័យថាចេះៗចឹងនោះទេ។

ក៖ ចឹងពេលដែលអ៊ំធំធាត់ឡើងនៅក្នុងក្រុមគ្រួសាររបស់អ៊ំតើមានអ្នកណាគេចេះលេង​​​​ឩបករណ៏ភ្លេងខ្មែរយើង?

ខ៖ អត់ចេះផងអូនប្អូនខ្ញុំអត់ចេះផង!

ក៖ អត់ទាំងអស់គ្នា?

ខ៖ ចាស!!

ក៖ ចាចឹងអឺផ្ទះរបស់អ៊ំពេលនៅពីកុមារភាពឡើងតើមានបានឃើញផ្ទះរបស់អ៊ំមានសភាយ៉ាងណាដែរអ៊ំ?

ខ៖ សភាពផ្ទះនុងតូចមែនទែនអ៊ំម្តាយឪពុកហ្នឹងមានតែខ្ទម១ កាលនោះមិនមែនមានជាផ្ទះនោះទេ មានតែខ្ទម១ កាលពីដើមម្តាយឪពុកខ្ញុំមានជាខ្ទម! ហើយខ្ទមហ្នឹងតូចមែនទែន គាត់បានប្រាប់ថាជាខ្ទមហ្នឹង! ក៏ជាខ្ទមកក់ក្តៅ! លោកឪពុកអ្នកម្តាយនិងក្រុមគ្រួសារមិនតូចចិត្តដែរ ហើយទាល់មកដល់ពេលឥឡូវហ្នឹងក៏មិនទាន់មានផ្ទះអ្វីធំដុំហ្នឹងគេដែរ អត់មានតែម្តង។

ក៖ ចាសអ៊ំ! ហើយផ្ទះរាល់តែថ្ងៃហ្នឹងអ៊ំនៅជាមួយហ្នឹងតើអ៊ំជួលគេឬក៏អ៊ំធ្វើដោយខ្លួនឯង?

ខ៖ ផ្ទះដែលនៅស្រុកហ្នឹងលោកឪពុកនិងអ្នកម្តាយគាត់ឈឺហ្នឹងលក់អស់ទៅហើយទាំងដីនិងផ្ទះ ចឹងរាល់តែថ្ងៃហ្នឹងសុំប្អូនស្រីទី២ សុំអោយម្តាយឪពុកច្រកហើយខ្ញុំនេះលក់នំចិញ្ចឹមលោកឪពុកនិងអ្នកម្តាយ! អត់មានទេអស់ហើយ។

ក៖ ចុះរាល់ថ្ងៃដែរអ៊ំ?

ខ៖ រាល់ថ្ងៃហ្នឹងជាពិតតែបណ្តោយ!

ក៖ ចាស!

ខ៖ ចឹងលោកឪពុកមកដល់ពេលឥឡូវនេះក៏មានកាត់ គាត់មានគ្រោះថ្នាក់ចរាចរណ៏ចឹងហើយគាត់ត្រូវវះកាត់ខួរក្បាល!ចឹងត្រូវការមើលគាត់ហើយលក់ហើយចំណែកអ្នកម្តាយវិញគាត់ក៏មានជំងឺក្រពះពោះវៀនរ៉ាំរ៉ៃ ហើយគាត់មានការទុយផ្លែង គាត់ឈឺភ្នែករហូត មិនដឹងថាគាត់កើតអី ចឹងយើងបានលក់នុងគឺខំតែមើលឪពុកម្តាយរាល់ថ្ងៃហ្នឹង ក៏ប៉ុន្តែបញ្ញើខ្លួនឪពុកនិងម្តាយផ្ញើនៅប្អូនស្រីទី២! គេមានផ្ទះហើយនិងដី ចំណែកបងស្រីអត់មាននោះទេ រស់នៅជាមួយនឹងឪពុកម្តាយហ្នឹងក៏លក់ហើយ អត់មានសល់អីនោះទេរាល់ថ្ងៃ។

ក៖ ចាស! អឺ ពេលអ៊ំការមកនុងបានរស់នៅជាមួយនឹងឪពុកម្តាយដែរចឹង?

ខ៖ កាលពីការមកនុងរស់នៅបែក ប៉ុន្តែដល់ទៅពេលភាពចៃដន្យចឹងទៅក៏លក់ផ្ទះ លក់ដីហ្នឹង មានតែអ្នកឈឺនៅក្នុងបន្ទុក!

ក៖ ចឹងរាល់ថ្ងៃហ្នឹងអ៊ំអត់មានផ្ទះផ្ទាល់ខ្លួនទេ?

ខ៖ អត់មានទេ!

ក៖ ចឹងជួលគេ?

ខ៖ មានតែជួលនៅកន្លែងគេនេះឯង!

ក៖ អឺ! សម្រាប់អ៊ំខ្លួនឯងតែម្តងអ៊ំមានជំនាញនៅក្នុងការធ្វើនំអីហ្នឹងតើអ៊ំបានធ្វើតាំងពីយូរមកដល់ពេលឥឡូវហ្នឹង តើប៉ុន្នានឆ្នាំហ្នឹង អ៊ំមានការហត់នឿយច្រើន ចឹងអ៊ំចូលចិត្តលេងដូចជាពេលលំបាកចិត្តអីចឹងតើអ៊ំតែងតែធ្វើអីដែរចឹង?

ខ៖ បើលំបាកចិត្តចឹងក៏បើកបទចម្រៀងស្តាប់! ២ទៅ៣បទហើយចឹងក៏ឈប់ស្តាប់ហើយ! ស្តាប់លែងចូលហើយក៏ងុតទឹកស្អាតហើយគិតថា ធ្វើអីអោយបានជាផលមកវិញទៀត លក់មុខរបរហ្នឹងអត់កើតត្រូវរកមុខរបរអ្វីផ្សេង។

ក៖ចឹងតែប៉ុណ្ណឹងនោះទេអ៊ំ?

ខ៖​ចាសមិនអាចបាក់ទឹកចិត្តហើយនៅលំបាកយូរនោះទេ លំបាកតែ២ទៅ៣ម៉ោងនោះទេ ហ្នឹងបើសិនជាវាលំបាកមានអីដែលលំបាកខ្លាំង លំបាកតែ២ទៅ៣ម៉ោងនោះទេ អត់មានលំបាកយូរនោះទេ! ឆាប់កាត់ចិត្តបាន​ឆាប់ធ្វើចិត្តបាន គិតថារាំងម៉ាំងហើយ។

ក៖ ហើយចុះរឿងសាសនាវិញអ៊ំជឿដែរឬទេ លើសាសនាអ្វីព្រះយើងហ្នឹង?

ខ៖ អឺអ៊ំជឿព្រោះអីអ៊ំមានវិន័យគិតថា បុណ្យនិងបាបមានពិតមែនប្រាកដ ចឹងអ៊ំអត់ជឿភ្លេច គិតថាជំហររាំងម៉ាំងតែខ្លួនឯងហើយចឹងណា ដល់ចឹងសាសនាក៏យើងជឿដែរ ជឿដូចថានៅក្នុងខ្លួនធ្វើបានអ្វីគឺយើងធ្វើបានប៉ុណ្ណឹង។

ក៖ ចាស! អ៊ំចឹងរាល់តែថ្ងៃកាន់ព្រះពុទ្ធសាសនាយើងហេសអ៊ំ?

ខ៖ អឺ!កាន់ព្រះពុទ្ធសាសនារបស់យើងតែម្តង!

ក៖ ចឹងតាំងពីជីដូនជីតាមក?

ខ៖ ចាសតាំងពីជីដូនជីតាមក!

ក៖ ចឹងតើកម្មវិធីអ្វីដែលអ៊ំនិងក្រុមគ្រួសារតែងតែប្រព្រិត្តធ្វើដែរ?

ខ៖ បុណ្យភ្ជុំនិងចូលឆ្នាំ​ជាបុណ្យដែលពីជីដូនជីតាមក!

ក៖ចាសត្រូវហើយ​ចឹងអ៊ំមានជឿថាការជឿនៅលើព្រះពុទ្ធសាសនាយើងហ្នឹងមានជ័យឥទ្ធិពលអ្វីសម្រាប់ជីវិតរបស់អ៊ំដែរ?

ខ៖ គិតថាជឿលើព្រះពុទ្ធសាសនា គឺបុណ្យយើងអត់ទាន់មានចឹងចេះទ្រាំលំបាក បើសិនជាយើងការតស៊ូហ្នឹងបាន ប្រហែលជាទេវតាអាចហ្នឹងមើលឃើញយើងនៅពេលចាស់ ដល់ពេលថ្ងៃចាស់ទៅយើងនឹងមានសេចក្តីសុខជាមិនខាន! ចឹងបានជាខ្ញុំបានតស៊ូតាំងពីនៅក្មេងមក! ហើយក៏មិនតូចចិត្តនៅថ្ងៃនេះ ព្រោះអីនៅថ្ងៃមុខខ្ញុំនាំមកណា នៅតែថ្ងៃណាមួយចឹងបានទៅដល់នុងមានផ្ទះត្រនប់ខ្ពស់ក៏បានម៉ាសមរម្យ! ។

ក៖ ចាសអ៊ំហ្នឹងហើយ! ចឹងកាលនុងអ៊ំទាន់ជំនាន់ប៉ុលពតដែរអ៊ំ?

ខ៖ អត់ទាន់ផង!

ក៖ ចឹងទាន់តែដាច់ហើយ!ឃើញមានសភាពក្រុមគ្រួសាររបស់អ៊ំលំបាកអីចឹងទៅអ៊ំ?

ខ៖ ចាសៗ ដឹងថា!

ក៖ ចឹងតើគាត់មានបានដែលនិយាយរឿងប៉ុលពតអោយអ៊ំបានស្តាប់ដែរអត់?

ខ៖ និយាយរួមចឹងទៅនិយាយអោយស្តាប់ និយាយរួមចឹងទៅបានមានភាពលំបាកដូចថាឈឺចាប់ចឹងណា ឈឺចាប់ដូចថា សូម្បីតែបាយអត់មានអោយញ៉ាំហើយប្រើឪពុកហើយនិងម្តាយ ហើយដល់ចឹងកើតខ្ញុំហ្នឹងវាកើតដោយភាពលំបាកទុកកូនចោលហើយកូននុងក៏បាក់ទឹកដោះ គេបៅម្តងយាម! ចឹងណាបានមិនដូចជានៅសម័យនេះនោះទេ! ចឹងបានថាវាទុកចោលនៅខ្វះខាត! ហើយបានបែកហើយចឹងប្រឹងទៅរកត្រីរកសាច់មក! ចឹងបានចិញ្ចឹមកូនហើយត្រូវតែទុកកូននុងចោល ហើយខ្ញុំក៏ដឹងក្តីមកទាន់ថាលំបាកខ្លាំងណាស់មិនមែនស្រួលនោះទេ! ពីជំនាន់នោះ និយាយរួមចឹងទៅអ្វីដែលក្មេងនៅជំនាន់នោះគឺថាអត់មានបានដឹងពីជំនាន់នោះហ្នឹងគឺសភាពបែបណា ពីព្រោះលំបាកពេកចឹងណា នៅសម័យនេះស្អីក៏មានដែរ ហើយនៅជំនាន់នោះស្អីក៏អត់មានដែរ! ចឹងណា កូនឈឺហើយម្តាយឈឺក៏អត់មានដឹងថាទៅរកគ្នានៅឯណាបានចឹង បានខ្ញុំគិតថាលំបានណាស់ហើយចឹងបានមកដល់ពេលឥឡូវនេះខ្ញុំបានគិតថាអត់មានលំបាកនោះទេ ទោះបីជាខ្ញុំនៅក្រក៏ខ្ញុំអត់មានលំបាកដែរ។

ក៖ ចាសអ៊ំ! ចឹងសម្រាប់រឿងដែលបានធ្វើអោយអ៊ំលំបាកជាងគេនៅក្នុងជីវិតរបស់អ៊ំណា ដែលអ៊ំចង់ចាំមិនបានភ្លេចសោះឡើយតើមានអ្វីគេខ្លះដែរ?

ខ៖ គឺលំបាកដែលគ្រាឪពុកម្តាយបែកគ្នា ឪពុកធ្វើយោធាហ្នឹងតែម្តង ម្តាយក៏ឈឺ ហើយឪពុកធ្វើយោធាហ្នឹងតែបណ្តោយ! ចឹងយើងអឺមើលថែប្អូនហ្នឹងលំបាកខ្លាំងណាស់! យើងជាក្មេងស្រីម្នាក់លុតដំជីវិត ដែលស្គាល់រស់ជាតិទាំងអស់ ហើយក៏មិនសុញសាញនៅក្នុងជីវិតដែល ចេះតែបានរស់នៅគត់វង្ស ហើយបងប្អូនហ្នឹងមានអ្នកណាស្លាប់ចោលអ្នកណាម្នាក់នោះឡើយ! ។

ក៖ ចាសចឹងមានតែប៉ុណ្ណឹងនោះទេ?

ខ៖ ចាសមានតែរឿងហ្នឹង១គត់!

ក៖ ចឹងតើរឿងអ៊ំសប្បាយចិត្តជាងគេមានរឿងអ្វីគេខ្លះ?

ខ៖ រឿងដែរសប្បាយចិត្តជាងគេគឺបានកូននុងរៀនបានថ្នាក់ទី៨ហើយកូនក៏មានការងាររាងៗខ្លួនហើយកូនក៏មានប្រាក់ខែត្រឹម២០០ជាងម្នាក់ៗទៅ ក៏អ៊ំសប្បាយចិត្ត កូនអ៊ំហ្នឹងក៏មិនដែលធ្វើអោយអ៊ំពិបាកចិត្តហើយការងារនោះគឺការងារមិនចេះធ្វើការងារឈប់រៀនគឺនាងធ្វើការងារគឺនាងបានធ្វើដោយមកដល់សព្វថ្ងៃដែរ ពិបាកថាទៅប្រដៅកូន មើលកូនមិនចូលធ្វើការអោយគេស្តាប់អោយនោះ។

ក៖ ចាសចឹងមានរឿងហ្នឹងដែរអ៊ំបានសប្បាយចិត្តជាងគេ?

ខ៖ ចាស!សប្បាយចិត្តជាងគេ ហើយនិងសប្បាយបំផុតទៀតគឺបានលុយហ្នឹង ចិញ្ចឹមលោកឪពុកនិងអ្នកម្តាយដោយដៃឯង ចឹងសប្បាយមែនទែន! នៅលើលោកនេះគ្មានអ្នកណាអាចនឹងប្តូរកែវភ្នែកអ្នកម្តាយនិងលោកឪពុកបាននោះទេ តក់ៗទៅញើសឈាមនោះបានចិញ្ចឹមគាត់ណា បានពីណាមកគឺបានពីអង្គុយហាក្តៅនុងចិញ្ចឹមគាត់សប្បាយមែនទែនតែម្តង ទី១កូន ទី២ម្តាយឪពុកនិងទី៣ខ្លួនឯង។

ក៖ ចាសចឹងអឺរឿងដែលមានមោទនភាពជាងគេតើមានទៀតដែរឬទេអ៊ំ?

ខ៖ រឿងដែលមានមោទនភាពហ្នឹងគឺថាមុខរបរហ្នឹងបានចិញ្ចឹមគាត់ហើយសូមអោយគាត់នៅចាស់បានយាមយូរនៅជាមួយនឹងខ្ញុំរហូតតែម្តង!

ក៖ ចាស!

ខ៖ មិនអោយគាត់ទៅឯណានោះទេ ព្រោះអីទាល់តែចាស់ព្រិតចាសព្រៀនតែម្តងមិនអោយគាត់ទៅឯណានោះទេ! អ្នកម្តាយហ្នឹង!

ក៖ ចឹងក្តីប្រាថ្នាដែរអ៊ំចង់បានមានអ្វីខ្លះទៀតដែរ?

ខ៖ សេចក្តីប្រាថ្នាសម្រាប់ថ្ងៃអនាគតចង់មានផ្ទះចង់មានដី១ដុំ ទោះបីជាតូចក៏ដោយធំក៏ដោយទុកសម្រាប់អាជីវកម្មខ្លួនឯង សេចក្តីប្រាថ្នាមានតែប៉ុណ្ណឹងគត់ មិនមានប៉ុណ្ណឹងនោះទេ! ចឹងបានដីផ្ទះ ហើយចង់បានជាមុខរបរហ្នឹងពង្រីក មានខោអាវមាននំ មានលក់គ្រឿងញ៉ាំបាយនិងម្ហូប មានតែ៣មុខហ្នឹងដែលអនាគតរុងរឿងហើយបានមិនចាប់អារម្មណ៏និងអ្នកដ៏ទៃគឺថាបានដល់ពេលព្រឹកព្រលឹមឡើងបើទ្វារហើយជូនលោកអ្នកម្តាយឪពុកដាក់រទេះរុញគាត់ដើរលេង អោយគាត់ហ្នឹងពេលដែលចាស់ទៅគាត់សប្បាយចិត្តចឹងមុខរបរ អ៊ំហ្នឹងមានតែប៉ុណ្ណឹង។

ក៖ ចាសអ៊ំចឹងអរគុណអ៊ំច្រើនចឹងអ៊ំជាចុងក្រោយតើអ៊ំមានពាក្យពេចន៏អ្វីដើម្បីផ្តែផ្តាំដល់កូនចៅជំនាន់ក្រោយដែលគេបានស្តាប់?

ខ៖ អឺ សូមពាក្យពេចន៏ចុងក្រោយដែលកូនចៅបានស្តាប់ សូមផ្តាំកូនចៅជំនាន់ក្រោយថា សូមកុំអស់សង្ឃឹមនៅក្នុងជីវិត សម័យនេះមិនពិបាកនៅដូចសម័យមុននោះទេ អ្នកណាដែរក្មេងណាដែលលំបាកទាំងប៉ុន្នានសូមកុំអោយអស់សង្ឃឹម សូមគិតថាថ្ងៃនេះរកមិនបានថ្ងៃស្អែកនឹងរកបានសូមអោយនៅបន្តជីវិតទៅដូចអ៊ំចឹង កុំគិតថាលុយបានដោយស្រួលនោះមិនងាយនោះទេ! គឺលុយបានដោយញើសឈាមចឹងអ្វីធ្វើទៅបានដោយរលូនទៅមុខ សូមអោយក្មេងស្រករក្រោយអោយមានពាក្យចង់ចាំថាចាស់ៗជំនាន់មុនពិបាកខ្លាំងណាស់មិនបានដោយសុខស្រួលនោះទេ ចឹងក្មេងនៅជំនាន់នេះគ្រាន់តែតស៊ូទៅ ចឹងអ្វីៗអោយតែបានរៀនចប់ គឺល្អប្រសើរឡើងហើយ។

ក៖ ចាសចឹងមានតែប៉ុណ្ណឹងនោះទេណ៎!

ខ៖ ចាស

ក៖ ចឹងអរគុណអ៊ំច្រើនដែលបានចំណាយពេលនៅក្នុងការសម្ភាសនៅក្នុងថ្ងៃនេះចឹងណា

ខ៖ ចាស!

ក៖ ចឹងបើសិនជាខាងសាលារៀនBYUដែលគេចង់ដាក់សម្ភាសរបស់អ៊ំនិងបានសូមថតរូបរបស់អ៊ំ១ដែរ នៅក្នុងគេហៈទំព័រដែលមានអាស្រ័យដ្ឋានwww.cambodianoralhistory.byu.edu ដើម្បីអោយកូនៗជំនាន់ក្រោយគេបានចូលទៅស្តាប់សម្លេងរបស់អ៊ំនៅក្នុងថ្ងៃនេះនៅក្នុងវេបសាយមួយហ្នឹង ហើយបានស្តាប់នៅប្រសាជន៏និងពាក្យពេចន៏របស់អ៊ំណា!

ខ៖ ចាស!ប៉ុន្តែគ្រាន់តែថាអ៊ំជុំគ្រួសារតាំងពីដំបូងទេ ចឹងជីវិតរបស់អ៊ំក៏អភព្វដែរ ឥឡូវហ្នឹងក៏អ៊ំអត់មានគ្រួសារដែរ អ៊ំរស់នៅជាមួយលោកឪពុកអ្នកម្តាយ ។

ក៖ ចាសអ៊ំ!

ខ៖ ហ្នឹងហើយចឹងបានអ៊ំគិតថា ហើយផ្តែផ្តាំទៅក្មេងក្រោយថាគ្រួសារមិនសំខាន់នោះទេ សំខាន់លោកឪពុកម្តាយ សំខាន់ទាល់តែគេគិតយើងដែរ តែបើសិនជាគេមិនបានគិតនោះទេ ចឹងធ្វើខ្លួនឯងអោយតែរឹងចឹងអ្វីៗក៏មានដែរចឹងកុំអោយក្មេងក្រោយហ្នឹងមានគ្រួសារបានមានសង្ឃឹម​អត់គ្រួសារអត់មានសង្ឃឹមចឹងគ្រួសារហ្នឹងគ្រាន់តែជាគ្រួសារ១ដែរបើសិនជាល្អក៏យើងថែរក្សាគ្នាចឹងទៅ បើវាមិនល្អនោះទេ បែកគ្នាទៅក៏វាអោយតែក្រុមគ្រួសារយើងល្អទៅបានហើយ ព្រោះអីយើងមើលអត់មានបានឃើញនោះទេគ្រួសារចឹងធ្វើយ៉ាងម៉េចហ៎បែកហើយនិងគង់វាជាការធម្មតានោះទេ កុំទៅអស់សង្ឃឹមខ្លួនឯង ចឹងអ៊ំបានផ្តាំទៅថាក្មេងនឹងអឺ ដើរសែបគ្រឿងញឿនឬមួយដើរទៅផឹកស្រាស្រវឹងព្រោះតែឈឺចិត្តនោះកុំអី! ជីវិតមនុស្សស្រីត្រូវរឹងម៉ាំងកាលណានោះល្អកាលនុង ហើយលុយណារកបានតាមក្រោយនោះទេ អោយតែជីវិតហ្នឹងរឹងម៉ាំងឡើង! ចឹងអ៊ំចាស់ផ្តាំតែប៉ុណ្ណឹង!។

ក៖ ចាសចឹងអរគុណអ៊ំម្តងទៀតសម្រាប់ពាក្យពេចន៏ដ៏មានតំលៃណាអ៊ំ!

ខ៖ ចាសៗ

ក៖ ហើយបានសូមជូនពរអ៊ំនិងក្រុមគ្រួសារអ៊ំអោយមានសុខភមង្គលផងដែរ!

ខ៖ ចាសហ្នឹងហើយចាស!

ក៖ ចាស!

ខ៖ ចឹងអរគុណអូនដែរបានសម្ភាសពីអ៊ំ រឿងអ៊ំលំបាកហើយក៏រឿងលុតដំជីវិតហ្នឹងជារឿងជីវិតនោះទេមិនមានអីសំខាន់នោះទេ!

ក៖ សុតតែរឿងជីវិតដែលអ៊ំបានធ្លាប់ឆ្លងកាត់ប៉ុន្នានឆ្នាំមក!

ខ៖ ចាស!

ក៖ ចឹងនេះជាបទពិសោធន៏ពិតៗចឹងណាអ៊ំ!

ខ៖ ចាស!ជាបទពិសោធន៏ពិតៗ!

ក៖ ចាសចឹងអរគុណអ៊ំច្រើនជំរាបលាអ៊ំ!

ខ៖ ចាស!!